
I. NOI ASPECTE ALE POLITICII EUROPENE ÎN RELAŢIA CU RUSIA

 

1. Poziţia europeană despre rolul Rusiei în noul context internaţional

În discursul inaugural ţinut în faţa Parlamentului European, în luna ianuarie 2002, Jose Maria Aznar - primul ministrul al Spaniei, care deţine preşedinţia Uniunii Europene - afirma că Rusia joacă un rol de importanţă istorică extraordinară în depăşirea actualei crize declanşate de evenimentele din 11 septembrie 2001. Cu acest prilej s-a afirmat că o schimbare majoră a actualului context internaţional l-a reprezentat faptul că Rusia a optat într-un mod clar, ferm pentru valorile democraţiei occidentale. Premierul spaniol sublinia că Uniunea Europeană trebuie să susţină această alegere semnificativă, să aprofundeze şi să întărească relaţiile cu Rusia şi că acestea vor constitui obiective majore ale preşedinţiei spaniole. Noul turneu european al ministrului rus de externe, Igor Ivanov, a continuat activitatea de construcţie în direcţia "Marii Europe", a apreciat Jose Maria Aznar.

Preşedinţia spaniolă îşi va desfăşura activitatea sub deviza "Mai multă Europa" şi va redeschide problema unui "superconsiliu european" în care Rusia ar putea avea un rol deosebit. Summit-ul Uniunea Europeană-Rusia, ce va avea loc în luna mai 2002, va constitui un moment deosebit al relaţiilor de parteneriat dintre cele două părţi, iar această etapă poate fi una deosebit de constructivă. În acelaşi timp, OSCE are în curs de elaborare o nouă strategie colectivă de securitate, în care Rusia va putea manifesta un important rol militar şi politic.

Conferinţa internaţională pe probleme de securitate, care a avut loc la München la începutul lunii februarie 2002, a fost caracterizată de ministrul rus de externe, Igor Ivanov, drept un "Davos al securităţii", unde Rusia a vizat identificarea unor forme practice şi concrete de cooperare, bazate pe interesele comune ale NATO şi Rusiei în domeniul securităţii. În condiţiile în care menţinerea stabilităţii în lume impune colaborarea NATO şi cu alţi parteneri pe plan mondial, colaborarea strânsă cu Rusia şi cu alte state "devine iminentă", aşa cum a afirmat ministrul german al apărării.

La aceeaşi conferinţă, în declaraţia Secretarului general al NATO, George Robertson, s-a afirmat că Alianţa Nord-Atlantică intenţionează să colaboreze cu Rusia "în calitate de partener cu drepturi egale, în direcţii noi, profitabile pentru ambele părţi". Analiştii politici au subliniat că aceste afirmaţii au avut o semnificaţie deosebită în condiţiile în care relaţiile NATO cu partenerii europeni sunt critice din cauza diferenţei de nivel tehnologic în domeniul militar şi a ezitărilor în angajarea în campania SUA împotriva "axei răului".

Contrar acestor dificultăţi, secretarul general al NATO, George Robertson, a afirmat că NATO este în continuare expresia reală a relaţiei transatlantice, garantul fundamental al stabilităţii şi securităţii euroatlantice, platforma esenţială a operaţiunilor coaliţiei antiteroriste şi cooperării defensive. Conform observatorilor politici, aceste poziţii sunt încă deschise dezbaterii, deoarece preşedintele american, George W.Bush, nu a menţionat Alianţa în discursul său despre Starea Naţiunii şi că este clar că SUA au optat pentru soluţiile militare, în timp ce Europa abordează problema terorismului mai ales din perspectiva cauzelor economice ale acestuia.

La reuniunea de la München, ministrul spaniol al apărării, Federico Trillo, a prezentat propunerea Spaniei privind integrarea luptei împotriva terorismului internaţional în politica de securitate şi apărare a Uniunii Europene.

Forumul pentru Securitate Europeană, care s-a desfăşurat în 14 ianuarie 2002 la Bruxelles, a analizat politica de securitate a Rusiei şi relaţiile dintre Uniunea Europeană şi Rusia, cu scopul de a aborda în mod critic limitele şi posibilităţile procesului de integrare a Rusiei în structurile euroatlantice. Institutul de Studii Strategice de la Londra (IISS), în colaborare cu Centrul european de studii politice (CEPS) au organizat acest Forum având ca teme: stadiul şi perspectivele evoluţiei relaţiilor dintre Rusia şi Uniunea Europeană, politica de securitate a Rusiei, raportul dintre interesele globale şi regionale şi implicarea Rusiei în strategia de securitate europeană. Intervenţiile şi dezbaterile au pus în evidenţă importanţa actuală a Rusiei pentru Europa şi noile priorităţi ale parteneriatului dintre Uniunea Europeană şi Rusia.

 

2. Strategia comună a Uniunii Europene referitoare la Rusia

Conform Tratatului Uniunii Europene (art.13), Comunitatea europeană dispune de instrumente specifice de realizare a politicii externe şi de securitate comună, printre care şi elaborarea unor strategii comune în raport cu probleme, zone de interes major. Având în vedere că Acordul de cooperare şi parteneriat dintre Uniunea Europeană şi Rusia funcţiona încă din 1 decembrie 1994, se impunea elaborarea unei strategii comune ample a Uniunii Europene faţă de Rusia, document ce a fost aprobat la 4 iunie 1999. Acordul stabilea fundamentul cooperării dintre Uniunea Europeană şi Rusia pe baza dialogului politic dintre cele două părţi, pe baza colaborării economice, sprijinului consolidării democratice şi tranziţiei la economia de piaţă, prin promovarea intereselor reciproce, respectarea principiilor şi drepturilor fundamentale ale omului.

În perspectiva eliminării liniilor de demarcaţie din Europa şi a menţinerii păcii pe continent, Uniunea Europeană a considerat esenţială integrarea Rusiei, ca stat democratic, stabil şi prosper, în comunitatea europeană. Punctul de plecare al elaborării acestei strategii era recunoaşterea faptului că locul Rusiei în familia europeană este un loc de drept, confirmat de istorie şi de comunitatea de valori. În document se afirmă că Europa este interesată şi se angajează să susţină consolidarea societăţii democratice ruse, statul de drept şi constituirea unei economii libere de piaţă, prin intensificarea cooperării cu Federaţia Rusă. Strategia afirmă că Uniunea Europeană se simte responsabilă de viitorul Rusiei care are o pondere şi un rol major în destinul continental, dar subliniază şi importanţa pe care o are angajarea Rusiei însăşi în acest proces amplu de modernizare a structurilor economice, politice, sociale şi administrative. În document se afirmă clar că viitorul Rusiei va determina viitorul continentului şi, de aceea, Rusia prezintă un interes strategic pentru Europa. Uniunea Europeană va urmări întărirea acestei colaborări, împărtăşirea valorilor sale esenţiale în acest spaţiu, european prin istoria sa.

Un obiectiv major al strategiei comune este stabilirea coordonatelor, coerenţei şi complementarităţii diferitelor domenii ale acestei colaborări în beneficiul ambelor părţi. În aceste scop, principalele obiective ale strategiei comune sunt:

· consolidarea democraţiei şi rolului instituţiilor publice;

· integrarea Rusiei în spaţiul economic şi social european;

· cooperarea în vederea întăririi stabilităţii şi securităţii în Europa şi în lume;

· elaborarea unui răspuns comun în faţa provocărilor de la nivel continental (securitate nucleară, mediu, crimă organizată, infrastructură).

Un rol deosebit în aplicarea acestei strategii vor avea legătura cu societatea civilă rusă, contactele cu politicienii, liderii politici ruşi de la nivel local, regional şi federal. În document se afirmă că promovarea valorilor europene se va face mai ales prin mijloace educaţionale şi prin participarea la acţiuni comune în cadrul unor programe europene specifice.

 

3. Un parteneriat strategic pe termen lung

Într-un recent studiu - realizat de Stephan De Spiegeleire, cercetător la RAND Europe - se subliniază necesitatea de a realiza, în contextul schimbărilor pozitive ale relaţiilor dintre Rusia şi SUA, o mai mare apropiere a Rusiei de Europa. Evenimentele din 11 septembrie 2001 au deschis noi oportunităţi de integrare a Rusiei în sistemul comun de securitate european - consideră autorul. În acelaşi timp, trebuie ţinut cont de dificultăţile acestui proces de integrare, pentru a aborda în mod realist noul sistem de cooperare, strategia faţă de Rusia. Strategia specific europeană referitoare la Rusia a fost concepută ca o strategie pe termen lung cu ţinta de a integra Rusia în comunitatea europeană. Strategia are un caracter multilateral şi se desfăşoară pe mai multe nivele (subnaţional, naţional şi supranaţional), atât din punct de vedere funcţional cât şi instituţional - observă autorul. La baza acestei strategii au stat considerente şi elemente ale securităţii europene pe baza cărora s-a realizat cooperarea la nivel economic şi politic. Agenda de securitate dintre Rusia şi Uniunea Europeană urmăreşte întărirea sistemului de securitate printr-un intens dialog cu Rusia pe probleme de politică internaţională şi în elaborarea politicii externe şi de securitate comune europene. Din punct de vedere militar, angajamentul Rusiei este încă limitat şi se desfăşoară pe baza unor acţiuni şi programe comune, precise. Noile schimbări în sistemul de securitate vor duce cu siguranţă la schimbări şi în sistemul de cooperare în domeniul securităţii europene dintre Rusia şi Uniunea Europeană. Totuşi, atrage atenţia analistul, Rusia rămâne încă un partener de securitate problematic, cu posibilităţi financiare restrânse şi cu o stare dificilă a armatei. Noile tipuri de ameninţări, cum ar fi hiperterorismul, impun un răspuns multilateral, care are nevoie mai întâi de un cadru instituţional corespunzător. Pe de altă parte, în Rusia, scena politică este fragilă - consideră analiştii ruşi.

Într-un alt studiu, Dimitri Trenin afirma că problema centrală pentru securitatea europeană este nu dacă va fi integrată, ci cum poate fi integrată Rusia în instituţiile euro-atlantice. Concomitent, pe plan intern, preşedintele rus, Vladimir Putin, a demarat o nouă etapă a reformelor economice şi social-politice menite a realiza "europenizarea" Rusiei. Apropierea Rusiei de Uniunea Europeană este, conform opiniei autorului, un exerciţiu de politică externă care depinde foarte mult de reuşita transformărilor economice, la nivelul întregii societăţi ruse. "Intrarea în Europa nu se negociază cu Bruxelles, ci trebuie făcută de Rusia însăşi" - afirmă analistul rus.

Conform opiniei analiştilor, SUA nu se opun acestei integrări, întrucât această opoziţie ar fi contraproductivă şi vor încerca să valorifice beneficiile integrării în Europa (cât timp integrarea în NATO este un proces de realizat pe termen lung). În acest context, va fi amplificată colaborarea trilaterală Uniunea Europeană-NATO-Rusia, mai ales în misiunile de menţinere a păcii (cum ar fi în Balcani).

Un punct de interes deosebit poate fi restructurarea industriei de apărare ruseşti în care Europa ar putea contribui la modernizarea echipamentului militar şi tehnic. Cert este că se manifestă un mod de a gândi modern problemele de securitate europeană, o abordare nouă a cooperării în domeniul securităţii între Uniunea Europeană şi Rusia.

Într-o lucrare care analizează noua relaţie Rusia - Uniunea Europeană, Marius Vahl, specialist european pe probleme de politică externă, abordează problemele şi dificultăţile acestei relaţii în noul context geostrategic. Întrebarea fundamentală pusă de autor este cea legată de limitele şi posibilităţile parteneriatului strategic dintre Uniunea Europeană şi Rusia, atâta timp cât se manifestă puternice asimetrii economice şi politice între cei doi parteneri. 

Conform opiniei autorului, iniţiativa Dimensiunii Nordice poate facilita această colaborare centrând-o pe probleme concrete de interes reciproc (probleme energetice, de mediu, iniţiativa Kaliningrad, acţiuni şi dialog politic cu zonele apropiate etc.). Iniţiativa Dimensiunii Nordice a fost lansată tocmai pentru a încerca să elimine liniile de demarcaţie între Rusia şi Uniunea Europeană, să facă din această regiune zona esenţială a parteneriatului.

Dincolo de declaraţiile oficiale, mulţi analişti observă dificultăţile acestui parteneriat legate de integrarea limitată a Rusiei în Europa. Valorificarea posibilităţilor parteneriatului strategic sunt legate de prezenţa unor valori şi interese comune, dar şi a unei înţelegeri mutuale între părţi relativ egale care constituie, de altfel, criterii ale acestui parteneriat - subliniază Marius Vahl. Asimetria relaţiei dintre Rusia şi Uniunea Europeană poate constitui un obstacol al parteneriatului, despre care părţile trebuie să discute în mod deschis. Cea mai puternică asimetrie este cea de ordin economic, mai ales la nivelul relaţiilor comerciale dintre cele două părţi. Deşi este evidentă superioritatea economică a Uniunii Europene, aceasta nu este încă un sector semnificativ în sens geopolitic şi militar, întrucât Europa este o "putere civilă" (civilian power), iar Rusia are încă o influenţă deosebită în organizaţiile internaţionale. După căderea comunismului, Rusia a încercat să asimileze modelul liberal-democratic occidental, dar există situaţii problematice în care face încă uz de forţă, cum ar fi în Cecenia - apreciază analistul.

Aceste relaţii asimetrice dintre parteneri au creat şi deosebiri de viziuni asupra naturii relaţiilor dintre Uniunea Europeană şi Rusia, asupra obiectivelor strategice ale cooperării. Uniunea Europeană duce faţă de Rusia o politică de integrare, în timp ce Rusia pune accent pe elementele de geopolitică - atrage atenţia autorul.

În Europa se manifestă încă rezerve faţă de caracterul ireversibil al reformelor în Rusia şi de aceea se urmăreşte întărirea cooperării cu Rusia: folosirea instrumentelor politice, a investiţiilor economice, asistenţă tehnică, sprijinirea consolidării democratice şi a instituţiilor statului de drept colaborarea în domeniul securităţii. Aceste obiective au fost prezentate recent într-un raport special de Înaltul Reprezentant pentru Politică externă şi de Securitate Comună.

Poziţia Rusiei faţă de parteneriatul strategic cu Uniunea Europeană se bazează mai ales pe concepţia sa despre interesul naţional, pe poziţia sa geopolitică deosebită şi pe susţinerea la nivel internaţional a unei lumi multipolare. Din perspectiva Rusiei, parteneriatul cu Europa trebuie să se construiască pe bază de egalitate. Conform analiştilor ruşi, este nevoie ca percepţia Uniunii Europene să devină activă la nivelul populaţiei şi să fie limitate efectele negative ale extinderii Uniunii Europene.

Conform concepţiei de politică externă a Federaţiei Ruse, în prim-plan se afla poziţia sa geostrategică între două continente care constituie un puternic argument în negocierile cu Europa Occidentală.

Procesul extinderii europene ar putea deschide surse de conflict şi, de aceea, foarte importantă este întărirea încrederii şi dialogului între Rusia şi Uniunea Europeană, valorificarea oportunităţilor de cooperare care să limiteze politic potenţialul conflictual.

Un interes deosebit acordă ambele părţi integrării economice şi este semnificativ că, în perioada 1991-1998, Rusia a primit un sprijin de aproximativ 200 milioane euro anual.

 

4. Rolul Iniţiativei Dimensiunii Nordice

Iniţiativa Dimensiunii Nordice a fost menită a oferi un cadru propice cooperării dintre Rusia şi Europa. Această iniţiativă - lansată de prim-ministrul finlandez, Paavo Lipponen, în septembrie 1997 - a creat un cadru propriu instituţional şi financiar de cooperare prin finanţarea unor programe, cum ar fi Interreg, PHARE şi TACIS, programe ale Băncii Mondiale, BERD sau ale unor organizaţii regionale (CBSS, BEAC, Consiliul Arctic).

Programul de cooperare cuprindea iniţial şase domenii: energie, mediu, siguranţă nucleară, cooperare transfrontalieră, transport şi telecomunicaţii. Ulterior, cooperarea s-a extins şi la alte domenii - educaţie, dezvoltarea resurselor umane, cercetare, administraţie - şi s-a elaborat un Plan de Acţiune pentru Dimensiunea Nordică. Prima Conferinţă la nivel ministerial a avut loc la Helsinki, în 1999, la care au participat şi ţările candidate, inclusiv Rusia. În anul 2000 s-a finalizat Planul de Acţiune care avea scopul de a întări cooperarea între statele membre ale Uniunii Europene.

Graniţa dintre Finlanda şi Rusia reprezintă singura zonă de frontieră comună dintre Rusia şi Uniunea Europeană, prezentând un potenţial deosebit de cooperare regională, mai ales în domeniul energetic. Conform opiniei analiştilor, această zonă este un adevărat "microcosmos al Europei" şi poate constitui un "laborator de testare" a unor politici şi iniţiative de colaborare în nord-vestul Rusiei care ar putea duce la crearea unei zone de dezvoltare şi stabilitate. În acelaşi timp, persistă un potenţial de conflict mai ales în zonele Kaliningrad şi în Belarus. Acest potenţial constituie un puternic argument pentru dezvoltarea unei cooperări coerente, realiste în zonă care să abordeze în mod constructiv "dilema Kaliningrad" care poate deveni un "proiect pilot" de cooperare şi stabilitate.

Punctul central al acestui proiect este parteneriatul energetic dintre Uniunea Europeană şi Rusia, pus în aplicare mai ales după summit-ul din octombrie 2000, prin programele TACIS, INOGATE (Interstate Oil and Gas Transport to Europe) şi Iniţiativa Dimensiunii Nordice.

În concluzie, relaţiile dintre Uniunea Europeană şi Rusia se află în faţa unei mari dileme: pe de o parte, cele două părţi sunt interesate în întărirea cooperării şi conlucrării în toate domeniile; pe de altă parte, există vizibile asimetrii de ordin structural care fac dificil şi limitat parteneriatul strategic. Există, de asemenea, riscul ca ambele părţi să interpreteze diferit acest parteneriat, să fie puse accente diferite pe integrarea economică sau pe considerentele de ordin politic. De aceea, actualmente se consideră oportună abordarea cu prioritate a unor probleme de cooperare regională.

Din această perspectivă, Iniţiativa Dimensiunii Nordice poate constitui un model pentru Europa, preocupată de tipuri de cooperare cu vecinii.

Un alt model este Pactul de Stabilitate din Balcani, care are coordonate diferite, dar care face parte din aceeaşi strategie "a cercurilor concentrice" de apropiere, care să elimine liniile de demarcaţie din Europa (Michael Emerson) şi riscul excluderii ţărilor necandidate la aderare.

Analiştii consideră că punerea în aplicare a acestui tip de parteneriat poate contribui la reducerea distanţei dintre retorică şi realitate în relaţiile dintre Rusia şi Uniunea Europeană.

 

5. Noi aspecte ale cooperării Uniunea Europeană - Rusia - SUA

Într-un studiu care analizează, din perspectivă americană, politica de securitate a Rusiei şi relaţiile Uniunea Europeană-Rusia, prezentat de Angela Stent, director al Centrului de studii pentru Eurasia, Rusia şi Estul Europei de la Universitatea din Georgetown, se abordează problematica "noii agende" de securitate, după evenimentele din septembrie 2001.

În studiu se precizează că relaţiile dintre SUA, Rusia şi Uniunea Europeană pot fi privite din perspectiva unor interese globale şi de perspectivă, dar şi din punctul de vedere al intereselor regionale. Deseori, interesele regionale contravin intereselor globale - observă analistul - dar, în mod fundamental, atât SUA, cât şi europenii au optat pentru integrarea Rusiei în structurile europene şi euroatlantice. În acest sens, există preocupări deosebite pentru a avea cadrul instituţional adecvat şi a intensifica dialogul cu Rusia.

După evenimentele din 11 septembrie 2001, toţi analiştii consideră că preşedintele rus, Vladimir Putin, a făcut o opţiune strategică majoră, sprijinind coaliţia antiteroristă şi punând la dispoziţie bazele sale din Asia Centrală, ceea ce a determinat înscrierea relaţiilor SUA-Rusia pe o traiectorie nouă, pozitivă. Din perspectivă pragmatică, motivele şi efectele acestei schimbări pentru Rusia sunt multiple şi contradictorii, dar în prim-plan se află intenţia de a construi "o lume multipolară", un nou sistem mondial de securitate. Dincolo de relaţiile Rusiei cu Iranul, Irakul, Coreea de Nord, de situaţia din Cecenia sau sprijinirea unor regimuri nedemocratice, precum cel din Belarus, de către Rusia, contextul global a avut un rol decisiv în elaborarea unor politici noi faţă de Rusia.

Conform strategiei europene referitoare la Rusia, elaborată încă din iunie 1999, prioritare pentru Europa sunt menţinerea stabilităţii, promovarea securităţii la nivel global, răspunsul comun la provocările noi, prin cooperare cu Rusia. Din această perspectivă, observă autoarea, SUA şi Uniunea Europeană au depus simultan eforturi pentru a introduce în Rusia elementele economiei de piaţă, sistemul economic neoliberal şi pentru a integra Rusia în structurile euro-atlantice. Conform şi altor analişti, opţiunea Rusiei pentru Europa interferează cu poziţionarea eurasiatică a Rusiei şi este în curs de clarificare integrarea spaţiului post-sovietic.

Asia Centrală şi Caucazul rămân zone-cheie pe termen lung, din perspectiva luptei împotriva terorismului şi a răspunsului la provocările globalizării. În acest context, SUA şi Uniunea Europeană vor aborda în viitor modul în care vor continua colaborarea în această zonă, SUA fiind interesate mai ales de probleme militare, în timp ce Europa pare a fi interesată mai ales de ţinte politice şi economice - consideră Angela Stent.

Din această perspectivă, Europa este puternic preocupată ca Rusia să fie integrată în spaţiul prosperităţii, democraţiei şi stabilităţii, neintegrarea având consecinţe dezastruoase pentru întregul continent. De altfel, remarcă studiul, preşedintele rus, Vladimir Putin, a afirmat că istoria şi cultura Rusiei aparţin civilizaţiei europene şi că există deschiderea reală spre valorile europene. SUA par interesate de această opţiune, întrucât ea ar permite extinderea NATO cât mai mult posibil şi cooptarea Rusiei în sistemul democraţiilor occidentale.

În concluzie, aceste reaşezări strategice se află în plină desfăşurare şi constituie provocări majore, pe termen lung, pentru securitatea şi stabilitatea spaţiului euro-atlantic. După 11 septembrie 2001, este evident că sistemul tradiţional de securitate se va schimba încercând să răspundă noilor provocări (terorism, bioterorism, proliferarea armelor de distrugere în masă, mişcări ilegale de capital şi de persoane etc.). Aceste schimbări vor impune ample cooperări în toate domeniile, iar în noul sistem de securitate relaţiile SUA-UE-Rusia devin esenţiale.

 

  

II. NOUA IDENTITATE A RUSIEI

 

1. Un nou concept de securitate naţională

Punctul de plecare al noii concepţii despre securitatea Rusiei a fost analiza dinamicii transformărilor care au marcat sistemul relaţiilor internaţionale, dispariţia confruntării de tip bipolar care a făcut ca un număr tot mai mare de state să participe la gestionarea proceselor internaţionale. În noua concepţie despre securitate a Rusiei se afirmă că în noul mileniu, factorii economici, politici, tehnico-ştiinţifici, de mediu şi informaţiile joacă un rol determinant. Rusia a pus bazele unei concepţii noi care să ţină cont de aceşti factori şi de coordonatele unei lumi multipolare, opunându-se oricăror tendinţe de acţiune unilaterală pe plan internaţional. 

Din această perspectivă, Rusia îşi manifestă dorinţa de a se afirma ca un actor major al politicii internaţionale chiar dacă, deocamdată, are probleme dificile de rezolvat pe plan intern. Ea deţine, însă, afirmă documentul, o putere economică deosebită datorită resurselor sale, un potenţial ştiinţific, tehnologic şi militar, precum şi o poziţie geostrategică specifică în Eurasia.

Conform unei viziuni noi, moderne, Rusia este interesată în mod vital de integrarea în lumea economică şi financiară contemporană, în rezolvarea problemelor stabilităţii şi securităţii în diferite zone ale lumii, în prevenirea conflictelor regionale, în lupta împotriva terorismului şi a criminalităţii internaţionale, ca şi în rezolvarea problemelor globale ale omenirii. Încă înainte ca evenimentele din 11 septembrie 2001 să aibă loc, în noua concepţie de securitate se preciza că terorismul are o natură transnaţională care ameninţă stabilitatea întregii lumi şi, de aceea, impune o largă coaliţie a statelor în lupta împotriva extinderii acestui pericol.

În document se afirmă că interesele naţionale ale Rusiei sunt apărate de instituţiile de stat ale Federaţiei Ruse care elaborează strategiile de securitate pe termen mediu şi lung. Securitatea la nivel individual se află într-o puternică interdependenţă cu respectarea drepturilor şi libertăţilor cetăţeneşti, cu menţinerea stabilităţii, armoniei şi calităţii vieţii publice, cu asigurarea securităţii la nivel social.

La baza susţinerii intereselor naţionale ale Rusiei, afirmă documentul, stă dezvoltarea economică care are un rol-cheie în asigurarea securităţii ţării. Un element fundamental al interesului naţional este, de asemenea, afirmarea integrităţii teritoriale şi suveranităţii Federaţiei Ruse şi menţinerea ordinii, afirmarea statului de drept.

În acest context, pe plan internaţional Rusia promovează relaţii echitabile cu toate statele lumii, afirmă poziţia sa de mare putere în organizaţiile internaţionale cu rol deosebit în lumea contemporană.

Noua concepţie despre securitatea Rusiei a fost elaborată ca urmare a preocupării permanente a noului preşedinte rus, Vladimir Putin, faţă de definirea unei noi identităţi politice a Rusiei şi elaborarea unei politici externe radical schimbate şi orientate spre valorile democraţiei occidentale.

În această direcţie, noua strategie de securitate a Rusiei va urmări în continuare să identifice provocările interne şi externe la adresa securităţii, în funcţie de care să adapteze această strategie. Evenimentele din 11 septembrie 2001 au produs schimbări radicale şi rapide în dinamica relaţiilor internaţionale, cu efecte pe termen lung. Una dintre consecinţele majore a fost întărirea relaţiilor de parteneriat ale Rusiei cu SUA şi ţările occidentale.

Din această perspectivă, Rusia a decis să deschidă spaţiul aerian al ţării pentru eventuale operaţiuni umanitare şi ajutor militar coaliţiei internaţionale antiteroriste. Conform poziţiei Rusiei, această schimbare majoră este legată de crearea unui nou sistem mondial de securitate, în care Rusia doreşte să se integreze.

În noua strategie de securitate se afirmă că, din punct de vedere militar, Federaţia Rusă se află în negocieri cu SUA în domeniul dezarmării nucleare şi se apreciază că aceste negocieri au evoluat pozitiv în ultimul timp. Asigurarea securităţii Federaţiei din punct de vedere militar rămâne un obiectiv fundamental al politicii de securitate. Restructurarea şi conversia industriei de armament ruseşti este o prioritate, ca şi dezvoltarea şi asimilarea unor tehnologii de vârf, mai ales prin folosirea noilor descoperiri ştiinţifice.

Pe plan regional, cooperarea în cadrul Comunităţii Statelor Independente (CSI) rămâne în continuare un element central al politicii de asigurare a securităţii şi stabilităţii.

 

2. Noua concepţie despre politica externă a Rusiei

Noua politică externă a Rusiei, prezentată de preşedintele rus, Vladimir Putin, la 28 iunie 2000, se bazează pe respectarea principiilor şi normelor fundamentale internaţionale şi pe noua concepţie referitoare la strategia de securitate a Federaţiei Ruse. În document se afirmă că, la începutul secolului XXI, s-a impus o reevaluare a situaţiei internaţionale şi a priorităţilor politicii externe a Federaţiei Ruse.

Cu acest prilej s-a subliniat că prioritatea majoră a acestei politici este proiectarea intereselor Rusiei, atât de la nivel social, cât şi individual, apărând suveranitatea şi integritatea teritorială a Federaţiei, încercând să se amplifice potenţialul economic, politic, intelectual şi spiritual al ţării. În document se afirmă că, militând pentru menţinerea unei noi ordini mondiale, mai stabile, mai juste şi mai democratice, Federaţia va fi un partener activ, egal în relaţiile dintre state. Noua strategie subliniază că baza unei noi politici externe este consolidarea economică, social-politică a statului şi îmbunătăţirea nivelului de viaţă al cetăţenilor Rusiei, afirmarea şi respectarea drepturilor omului. Federaţia Rusă va avea ca preocupare deosebită dezbaterea relaţiilor cu vecinii, menţinerea stabilităţii şi securităţii graniţelor sale, ca şi implicarea activă în acţiuni de prevenire şi gestionare a conflictelor.

Schimbările profunde ale lumii contemporane au avut implicaţii majore asupra intereselor Federaţiei Ruse şi cetăţenilor ei. Ca actor important al vieţii internaţionale, Rusia - observă documentul - exercită o influenţă semnificativă în formarea noii ordini mondiale. Deşi după încheierea Războiului Rece confruntarea militară a ieşit din prim-planul politicii internaţionale, Rusia va continua să-şi întărească poziţia militară pentru asigurarea securităţii şi apărarea propriilor interese şi să combine dimensiunea militară cu celelalte dimensiuni ale securităţii naţionale.

În plan internaţional, Rusia va susţine iniţiativele politice care conduc la constituirea unei lumi multipolare, acţiunile unilateral întreprinse la nivel mondial punând în pericol stabilitatea lumii. În noua strategie se apreciază că în prim-planul noii ordini mondiale se află mecanismele colective de rezolvare a conflictelor, care devin elementul-cheie al democratizării relaţiilor internaţionale. Într-o lume a globalizării - afirmă documentul - posibilităţile de progres economico-social sunt multiple, manifestându-se puternice interdependenţe între toate zonele geografice. Există însă şi riscuri majore, mai ales legate de crizele care se manifestă la nivel economic şi social.

Conform poziţiei Rusiei, aceste provocări impun intervenţia organismelor economice şi politice internaţionale, menite a gestiona sistemul global contemporan. În acest context, un rol deosebit va avea - afirmă documentul - cooperarea regională şi subregională în Europa, Asia-Pacific, Africa, America Latină, menite a asigura stabilitatea şi securitatea. Conform viziunii ruseşti, rivalităţile manifestate la nivel regional pot alimenta atitudini separatiste extremiste de tip etnic-religios. Diversitatea şi complexitatea problemelor internaţionale, ca şi existenţa unor situaţii de criză impun evaluarea priorităţilor politicii externe ruseşti în funcţie de condiţiile concrete, de situaţiile şi contextul internaţional dat, în funcţie de raportul dintre obiective şi posibilităţi. În acest sens, esenţială pentru Federaţia Rusă este activitatea în cadrul ONU, G-8, OSCE şi alte organisme cu caracter regional.

În noua concepţie de politică externă se reafirmă prioritatea tradiţională acordată relaţiei cu Europa în scopul creării unui sistem stabil şi democratic de securitate şi cooperare. Rusia este interesată în dezvoltarea caracterului multifuncţional al Organizaţiei pentru Securitate şi Cooperare în Europa (OSCE) şi de participarea activă în cadrul Consiliului Europei.

Conform noii strategii, un loc deosebit de important se acordă cooperării în asigurarea securităţii şi definirii identităţii europene în domeniul apărării. În acest scop, pe termen lung, Federaţia Rusă şi-a propus întărirea acestei cooperări în cadrul Parteneriatului Strategic, elaborat în iunie 1994, de pe poziţii egale şi cu respectarea intereselor celor două părţi. În menţinerea securităţii şi stabilităţii continentului, un rol esenţial are cooperarea euro-atlantică în cadrul NATO, organizaţie cu care Federaţia Rusă are relaţii de colaborare deosebite.

Strategia pe termen mediu a Rusiei faţă de Uniunea Europeană pune în prim-plan apărarea intereselor naţionale ale Rusiei şi promovarea imaginii Rusiei în Europa, respectarea regulilor vieţii internaţionale, dar şi consolidarea identităţii de apărare, apărarea intereselor naţionale. Rusia îşi propune asocierea sau accesul la Uniunea Europeană, cooperarea în domeniul securităţii. Conform documentului, cooperarea Rusia-Uniunea Europeană nu trebuie să ducă la izolarea faţă de SUA sau NATO şi trebuie să întărească cooperarea în cadrul Comunităţii Statelor Independente (CSI).

Obiectivele pe termen mediu sunt legate de lărgirea colaborării şi eficientizarea dialogului politic, dezvoltarea relaţiilor comerciale şi investiţiilor, cooperarea în domeniul ştiinţei şi tehnologiei. Cadrul legislativ al acestei cooperări va trebui perfecţionat întărind rolul afacerilor în cooperarea pentru dezvoltare. Un alt element important este implementarea acestei strategii în Rusia, asigurarea condiţiilor formale, materiale şi la nivel informativ pentru aplicarea parteneriatului. 

În document se menţionează că relaţiile cu SUA au suferit în ultimul deceniu schimbări radicale şi s-a dezvoltat un dialog activ asupra problemelor globale şi bilaterale. Evenimentele din 11 septembrie 2001 au produs o afirmare a acestei schimbări fundamentale, Rusia angajându-se deschis în coaliţia antiteroristă condusă de SUA.

 

3. Inovaţie şi continuitate în politica externă a Rusiei

În ultimul deceniu, Rusia a afirmat, atât pe plan intern cât şi pe plan extern, noua sa identitate, promovând o imagine radical diferită, o politică externă bazată pe o strategie care să ţină cont de apărarea intereselor sale naţionale şi pe un nou concept de securitate. Substanţa noii concepţii de politică externă a Federaţiei Ruse este recunoaşterea apartenenţei acesteia la civilizaţia europeană, atât prin poziţia geopolitică, cât şi prin istorie şi cultură. În luările de poziţie ale liderilor politici ruşi se reaminteşte că în întreaga sa istorie, fie în perioada ţaristă, fie în cea comunistă, Rusia şi-a manifestat aceeaşi opţiune pentru Europa încă de pe vremea lui Petru ce Mare şi, din această perspectivă, există o continuitate în politica externă a Rusiei.

Din această perspectivă, este interesant de analizat relaţia dintre această realitate istorică şi interesele naţionale actuale ale Rusiei. În Rusia se desfăşoară, afirma ministrul de externe rus, o intensă dezbatere asupra relaţiei dintre interesele naţionale şi ideologia politică, ţinând cont de consideraţiile pragmatice, realiste ale elaborării unei politici moderne. Diplomatul rus amintea că istoria Rusiei este o istorie complexă, în care s-au confruntat întotdeauna diferite concepţii despre rolul Rusiei în lume, ca şi despre căile de dezvoltare ale societăţii ruseşti.

Referindu-se la trecutul istoric, ministrul de externe reamintea că un mare reformist, consilier al Ţarului Nicolae al II-lea, afirma că dacă Rusia ar beneficia de 20 de ani de pace, ea ar fi de nerecunoscut. În timpul Războiului Rece, rolul Uniunii Sovietice a fost deosebit de complex - atrăgea atenţia Igor Ivanov - iar confruntarea a fost mult mai amplă decât o simplă confruntare ideologică. În prezent, opoziţia dintre Est şi Vest contravine intereselor naţionale ale Rusiei, care este decisă să urmeze îndemnul lui Petru cel Mare de "a deschide fereastra spre Europa". Lecţia pe care Rusia a învăţat-o este că va respinge ideologia în favoarea intereselor naţionale - afirma cu fermitate diplomatul rus. În ultimul secol, o altă problemă centrală aflată în dezbaterea politicii externe ruseşti este aceea de a găsi echilibrul între interesele europene şi cele asiatice şi cum să se raporteze Rusia la valorile civilizaţiei occidentale.

În discurs se reafirmă că noua diplomaţie rusă este pragmatică şi a înţeles, a optat pentru Europa, aşa cum a făcut de-a lungul istoriei sale. În acelaşi timp, Rusia va trebui să stabilească contacte extrem de flexibile cu China, Japonia, SUA şi cu statele din America Latină. Ministrul rus de externe a subliniat că unul din principiile fundamentale ale politicii externe ruseşti este acela al afirmării unei politici multidirecţionale, care să îmbine orientarea europeană tradiţională cu poziţia strategică faţă de SUA şi Asia Centrală, eliminând definitiv tendinţele "neo-imperiale". S-a confirmat astfel că diplomaţia modernă rusă a reînnoit vechea tradiţie şi a promovat noi dimensiuni conforme cu radicalele schimbări democratice care au avut loc în politica internă cât şi pe scena internaţională. Schimbările majore actuale impun schimbări calitative în domeniul politicii externe, întemeiate însă pe valorile autentice verificate de-a lungul istoriei, cu o capacitate de predicţie deosebită. Partenerii Rusiei - a afirmat în încheiere ministrul de externe rus, Igor Ivanov - pot fi siguri că politica externă a Rusiei va fi independentă, predictibilă şi transparentă.

 

4. Rolul determinant al relaţiilor Rusiei cu SUA

Încă din 1993, o parte a politicienilor şi analiştilor politici americani înţeleseseră marea schimbare a politicii externe ruseşti atunci când vorbeau chiar despre extinderea NATO. Încă de atunci, se vorbea despre extinderea NATO care ar fi posibilă nu numai spre Europa Centrală şi de Est, ci se lansase ipoteza includerii Rusiei în structurile euro-atlantice.

Atacurile teroriste din 11 septembrie 2001 şi atitudinea fermă, radicală a Rusiei de deschidere şi angajare alături de SUA în ampla coaliţie antiteroristă a repus în discuţie, în noi coordonate, rolul determinant al relaţiilor dintre Rusia şi SUA, dintre Rusia şi NATO.

Se apreciază că, deşi în timpul războiului din Iugoslavia populaţia rusă s-a manifestat ferm împotriva atacurilor NATO, situaţia actuală s-a schimbat şi noul preşedinte rus a optat deschis pentru participarea alături de SUA în noua confruntare a secolului. Discuţiile legate de deschiderea spre schimbare a structurilor euro-atlantice, despre faptul că ele trebuie să devină chiar agenţi ai schimbării - conform Declaraţiei de la Londra din 1990 - devin actuale în noul context internaţional. În acest sens, componenta politică a structurilor euro-atlantice devine element definitoriu al deciziei de integrare a noi ţări, inclusiv a Rusiei. Majoritatea politicienilor este de acord că problema centrală nu este aceea a existenţei posibilităţii integrării, ci a modalităţii în care se va realiza această integrare.

Experienţa istorică a arătat - sublinia James Baker - că este mult mai eficient a integra potenţialii adversari în Alianţă decât a-i izola, de a forma alte alianţe sau a acţiona în alianţe diferite, dând senzaţia că NATO ar fi o alianţă anti-Rusia. Integrarea Rusiei în NATO ar duce la crearea unui spaţiu lărgit, unic de securitate şi apărare, în care să coopereze SUA, Rusia şi ţările occidentale. De altfel, preşedintele rus, Vladimir Putin, a afirmat deschis această opţiune şi motivaţia sa şi a schimbat retorica faţă de extinderea NATO. Această opţiune a liderilor ruşi nu este o noutate absolută - afirma James Baker, care reaminteşte că la întâlnirile cu preşedintele american, George Bush, Mihail Gorbaciov a deschis discuţia despre posibilitatea intrării Rusiei în NATO, idee care atunci părea prematură şi ar fi creat dificultăţi în ambele ţări. 

Actualmente, politicienii consideră că problema rămâne încă deschisă şi este timpul ca Vestul să răspundă. Rămâne ca această decizie politică să fie acceptată şi susţinută de mediile politice, militare, de opinia publică, atât din Rusia, cât şi din ţările occidentale.

 

 

III. NOI ABORDĂRI TEORETICE LA NIVEL EUROPEAN

 

1. Situaţia post-11 septembrie - implicaţii pentru Europa

După evenimentele din 11 septembrie 2001, un studiu realizat de Michel Emerson şi Daniel Gros, cercetători la Centrul de studii pentru politică europeană, analiza schimbările majore produse la nivel politic, strategic şi economic, atât pe plan mondial, cât şi pe plan european.

În noul context internaţional, monitorizarea şi evaluarea permanentă a noii situaţii internaţionale devine absolut necesară pentru Europa. La nivel politic şi strategic s-a construit o amplă alianţă de tip nou, capabilă să răspundă noilor provocări, iar în această alianţă Europa a fost alături de Rusia. În primul rând, este nevoie - afirmă autorii - să fie identificat acest tip de război post-modern, împotriva "hiperterorismului", care nu mai este un război clasic între state. În această confruntare, Statele Unite au preluat iniţiativa, mai ales din punct de vedere militar.

În aceste circumstanţe, trebuie definit tipul de răspuns european la provocarea globală. Acest răspuns trebuie să includă măsuri de tip militar, măsuri de protecţie şi elaborarea unor strategii diplomatice corespunzătoare, care să includă Rusia, Uniunea Europeană şi Naţiunile Unite. În urma deliberărilor la nivel politic, opţiunea pentru varianta atenuării polarizării relaţiilor cu lumea arabă a fost o soluţie strategică optimă, consideră autorii. O altă problemă importantă redeschisă de evenimentele din 11 septembrie 2001 a fost redefinirea rolului NATO în noul context internaţional, în faţa terorismului, o provocare globală de tip nou.

Din punct de vedere militar, a apărut o situaţie radical diferită, în ceea ce priveşte strategiile de apărare, investiţiile în noi tipuri de armament şi informaţiile capabile a răspunde noilor ameninţări. Pentru doctrinele militare europene implicaţiile sunt semnificative şi priorităţile sunt în plină schimbare, ţinând cont de îndepărtarea de abordările de tip extensiv.

Din perspectiva noilor alianţe, se poate remarca faptul că Alianţa Nord-Atlantică a fost eficientă şi a fost validată de noul context, dar au apărut modificări esenţiale în relaţiile SUA - Rusia, mai ales în timpul intervenţiei din Afganistan. Pentru Europa, semnificativ este faptul că Rusia şi-a schimbat poziţia faţă de politica de apărare şi securitate europeană şi că trebuie pus accentul pe cooperarea SUA - Uniunea Europeană - Rusia.

În acest context, lărgirea NATO devine un proces mai puţin tensionat, faţă de care poziţia Rusiei a devenit mult mai flexibilă şi deschisă. În Rusia, analiştii semnalează că au loc dezbateri politice legate de noua sa atitudine faţă de SUA şi lumea occidentală. Autorii menţionează că se confruntă diverse puncte de vedere referitoare la situaţia din Cecenia, unde unii doresc o intervenţie în forţă, iar alţii o atitudine deschisă, de negociere şi dialog. O problemă controversată este aceea a poziţiei Rusiei în Asia Centrală şi Caucaz şi a relaţiilor cu statele din regiune, unele opinii susţinând rolul de lider al Rusiei în regiune. Pe de altă parte, există numeroase dificultăţi legate de strategia de implicare în regiune, care trebuie să îmbine problemele de securitate cu exigenţele legate de respectarea drepturilor omului.

Alte implicaţii majore ale evenimentelor din septembrie 2001 sunt legate de politica de vecinătate europeană, de atitudinea pe care Europa va trebui să o ia în raport cu vecinii săi. Referitor la această problemă s-au manifestat două tendinţe: pe de-o parte atitudinea tip "Europa-fortăreaţă", în care Europa ar putea fi preocupată de a se apăra în faţa ameninţărilor venite din afară printr-o politică de "ţinere la distanţă" a vecinilor, iar pe de altă parte politica "Inclusive Europe", în care Europa este deschisă cooperării cu vecinii săi printr-un sistem larg de securitate şi stabilitate (pacte de stabilitate, cooperare regională, protectorate, aranjamente cu ţările candidate la aderare). Analiştii au remarcat că Europa a optat pentru această ultimă variantă, singura capabilă a asigura în mod fundamental securitatea la frontierele sale, mai ales când inamicul de tip "post-modern" nu are frontiere. Capacitatea de luptă împotriva terorismului, de reacţie rapidă în situaţii de criză impun regândirea priorităţilor şi a resurselor, găsirea mijloacelor de a coopera şi acţiona unitar la nivel european (exemple pozitive sunt "Eurojust" şi cooperarea la nivelul Poliţiei de frontieră).

Din punct de vedere economic - afirmă autorii - Europa trebuie să menţină stabilitatea la nivel macroeconomic şi să facă faţă schimbărilor economice şi financiare care se produc la nivel mondial.

 

2. O nouă ordine europeană

Într-un studiu intitulat "Război şi pace la marginea Europei", Michael Emerson semnala că, în actualul context internaţional, se manifestă "o nouă ordine europeană" marcată de trei caracteristici de bază:

· realizarea unor parteneriate strategice între Europa lărgită, Rusia şi Statele Unite;

· cooperare regională în interiorul Europei şi cu vecinii Europei (zonele verzi);

· prezenţa unor zone de conflict în interiorul şi la marginea Europei - în Balcani, Irlanda de Nord, Caucaz, Cipru, Orientul Mijlociu etc. (zonele roşii).

Aceste zone interacţionează şi evoluează în timp, noua ordine europeană trebuind să transforme zonele de conflict în zone de cooperare şi stabilitate.

În zonele verzi ale cooperării regionale există, de asemenea, permanente mişcări, oportunităţi, dar şi blocaje temporare. Dimensiunea Nordică a cooperării, care cuprinde zona Balticii şi a Mării Barents, a devenit extrem de actuală în ultimul timp, o dată cu preluarea preşedinţiei Uniunii Europene de către Suedia şi Finlanda.

Iniţiativa Central Europeană este o zonă de cooperare care se va întări mai ales datorită aderării în perspectivă a multor ţări central-europene la Uniunea Europeană.

Cooperarea din zona Mării Negre a avut o influenţă deosebită mai ales în păstrarea stabilităţii în zona Caucazului, zonă de potenţial conflict. Uniunea Europeană a întărit cooperarea în această regiune cu un potenţial de dezvoltare deosebit, pe termen lung.

Procesul de la Barcelona dezvoltă cooperarea din zona euro-mediteraneană, dar este, în prezent, puternic marcat de conflictele din Orientul Mijlociu, Irak, Afganistan.

Pactul de stabilitate iniţiat şi susţinut de Europa în zona Balcanilor este menit a stabiliza, a realiza "europenizarea" acestei regiuni marcate de puternice conflicte interetnice şi religioase. Prin acest pact, "zonele roşii" de conflict pot devenit, în timp, "zone verzi" de stabilitate în interiorul Europei. Diplomaţia bazată pe cooperare şi intervenţia cu sprijinul NATO au avut un impact deosebit asupra evoluţiei situaţiei din Balcani, dovedind că diplomaţia poate avea succes în regiune. Rezultatele procesului democratic din Serbia, ca şi în Kosovo şi Macedonia, sunt dovezi clare ale eficienţei acestei strategii. Actualmente, Uniunea Europeană mediază impasul constituţional între Serbia şi Muntenegru pentru găsirea unei soluţii acceptate de ambele părţi. Pactul de stabilitate va fi în curând readaptat noilor schimbări ce au avut loc în ţările balcanice, reaşezând întregul mecanism în direcţia "europenizării" ţărilor din regiune.

În zonele roşii, de conflict, ale Europei, evenimentele din 11 septembrie 2001 au dus şi la o evoluţie pozitivă (de exemplu, evoluţia conflictului din Irlanda de Nord, în direcţia dezarmării IRA).

Perspectiva integrării Ciprului în Uniunea Europeană a deschis noi şanse procesului de reunificare a insulei ceea ce ar crea condiţii pentru stabilizarea zonei. Dimensiunea europeană a intervenţiilor diplomatice şi de cooperare a facilitat, astfel, găsirea unor soluţii problemelor "cercului roşu" care marca regiunea. O influenţă deosebită a avut procesul de cooperare euro-mediteraneană, marea coaliţie împotriva terorismului care a determinat Cipru şi Turcia să intensifice cooperarea cu Uniunea Europeană şi NATO.

Zona de conflict din zona Caucazului a suferit şi ea puternice mutaţii, mai ales în contextul evenimentelor din 11 septembrie 2001. Ampla intervenţie a OSCE, a grupului de la Minsk au determinat schimbări în poziţia şi retorica liderilor caucazieni care au încercat găsirea unei soluţii de pace în Nagorno-Karabah şi Abkhazia, dar şi în atitudinea Rusiei faţă de acest conflict. Aceste schimbări ar putea determina eliminarea altei "zone roşii" de conflict şi integrarea ei în zona de cooperare a Mării Negre, ceea ce ar mări gradul de stabilitate şi securitate în zonă.

Zona de conflict deschis care poate degenera într-un adevărat război rămâne Orientul Mijlociu. Analistul afirmă că paradoxul şi tragedia este că lipsa unei soluţii duce la o spirală a violenţei care pare fără sfârşit, iar modelul european de stabilitate şi cooperare nu operează încă în estul Mediteranei.

La această zonă se alătură situaţia din Afganistan şi centrul Asiei, regiuni marcate de conflicte etno-culturale, violenţă şi criminalitate. Aceste zone de conflict s-au deplasat din ce în ce mai mult spre frontierele de est ale Europei, dar Uniunea Europeană se implică activ în rezolvarea acestei situaţii încercând să promoveze modelul european de cooperare şi stabilitate.

Analiştii europeni abordează cu prioritate aceste probleme şi posibilele soluţii diplomatice, mai ales cele vizând antrenarea societăţii civile în procesul de pace şi stabilizare, a actorilor politici, dar şi a statelor implicate în conflict.

Din această perspectivă teoretică, parteneriatul strategic Uniunea Europeană - Rusia are un rol esenţial în reconstrucţia noii ordini europene a unui nou sistem de securitate la nivel european.

 

1. Câteva paradigme asupra evoluţiei Europei

În studiul "Câteva paradigme referitoare la evoluţia hărţii Europei", publicat în aprilie 2001, înainte de evenimentele din septembrie, Michael Emerson analiza două paradigme care s-ar putea aplica, la nivel macropolitic, perioadei post-comuniste: paradigma "Casei comune europene" faţă în faţă cu paradigma "Europei celor două imperii" - Europa lărgită şi Rusia. La nivel micro, se confruntă încă doctrina statului naţional cu cea a Europei federale, iar problema centrală este aceea că statele trebuie să cedeze din identitatea lor (Europe of Fuzzy Statehood). Această dublă confruntare a paradigmelor este activă mai ales - afirmă autorul - la frontierele dintre cele două imperii şi la intersecţia periferiilor lor (overlapping peripheries).

Analistul menţionează că în procesul integrării europene, are loc o confruntare permanentă între aceste paradigme şi un rol deosebit are lichidarea sărăciei şi incertitudinii în ceea ce priveşte viitorul ţărilor respective.

Funcţionarea societăţii de tip liberal, specifică ţărilor membre ale Uniunii Europene, întâmpină dificultăţi în ţările candidate, deşi împărtăşesc valorile promovate de Consiliul Europei şi OSCE. În Rusia, la nivel local şi la nivelul societăţii civile, se manifestă rezistenţe în aplicarea standardelor şi valorilor de tip occidental - observă analistul european.

Analistul atrage atenţia că paradigma "Europa celor două imperii" abordează relaţiile dintre principalele spaţii europene din perspectiva confruntării, a relaţiilor de putere şi a tendinţei de expansiune care caracterizează de obicei imperiile. Istoria arată că imperiile îşi impun valorile şi standardele fie prin forţă, fie prin puterea lor de atracţie, iar asimilarea acestora se face în mod diferit de către fiecare ţară în parte. Ţările din zona de intersecţie a imperiilor prezintă particularităţi în procesul asimilării valorilor promovate de centru (metropolă), constituind "zone critice" ale acestor imperii. În analiza gradului de integrare se au în vedere - consideră Michel Emerson - variabile de ordin istoric, economic şi politic. Din punct de vedere istoric, prezintă interes datele geografice, culturale şi de percepţie socială; din perspectivă economică, sunt semnificativi indicatorii referitori la piaţă, beneficiile şi costurile participării, dar şi elementele legate de redistribuire; din punct de vedere politic, interesează sistemul de valori şi opţiunile politice.

Analizate ca "imperii", Uniunea Europeană şi Rusia ar prezenta trăsături specifice: Europa este în plină ascensiune dar încă fragilă; Rusia se află în dificultate, în relativă cădere. Cert este că ambele acordă o atenţie deosebită ţărilor de la periferia lor cu care încheie acorduri bilaterale şi multilaterale şi cu care au numeroase probleme foarte dificile. La început de mileniu, pentru prima oară, în mod evident, Europa poate fi privită ca o superputere care are o politică economică şi monetară comună, instituţii politice comunitare, o politică externă şi de securitate proprie. Documentele europene prezintă imaginea unei Europe puternice, dornice de afirmare. Procesul de extindere va modifica semnificativ harta Europei, incluzând numeroase state de la Balcani, Marea Neagră, Marea Baltică, la ţările nordice şi zona mediteraneană şi va pune problema resurselor politice şi economice necesare unei extinderi de o asemenea amploare.

În Rusia - observă autorii - au fost prezente numeroase tendinţe de fragmentare a federaţiei, dar şi încercări de păstrare a unităţii ei. Noua putere de la Moscova şi-a manifestat intenţia de a reconsidera federaţia, de a înnoi relaţiile cu SUA şi Uniunea Europeană, dar şi de a întări cooperarea eurasiatică. Semnificativ este că analistul Alexander Dugin afirma că o dată cu preşedintele Putin se va accelera procesul consolidării spaţiului geopolitic, şi se va afirma zona de interes a spaţiului post-sovietic.

Mulţi analişti consideră că cele două imperii se află faţă în faţă şi, de ambele părţi, se manifestă tendinţa de a colabora, din perspectiva afirmării unei lumi multipolare. Aşa cum afirma analistul David Gowan, este cert că Rusia este deschisă Occidentului. Semnificativ este - spun autorii - că, încă de pe 29 ianuarie 2001, ministrul rus al afacerilor externe, Igor Ivanov, afirma că Uniunea Europeană este acum un interlocutor-cheie în problemele securităţii globale şi europene cu care Rusia vrea să coopereze în mod concret şi deschis, pe baza unor valori şi reguli împărtăşite de ambele părţi.

Conform paradigmei "Borderland Europe", care se aplică la nivel micro, sunt puse în evidenţă relaţiile dintre statul naţional şi procesul de integrare ce pune în mişcare mecanisme de tip comunitar. Modelul european modern se confruntă şi acum cu tendinţe de afirmare violentă a naţionalismului şi separatismului manifestat de grupări etnice şi religioase. Conform unor analişti, în construcţia europeană se suprapun cinci nivele: local, regional, naţional, european şi global, care pun probleme complexe şi impun o abordare deschisă. La frontierele Europei se află state care au frontiere bine delimitate de-a lungul istoriei sau zone aflate încă în discuţie (cum este cea a Kaliningradului), state aflate clar în curs de integrare în Uniunea Europeană şi state care nu au optat încă pentru integrare (Ucraina), ca şi zone cu tendinţe secesioniste (Kosovo, Cecenia, Muntenegru etc.).

La zona de interferenţă a "celor două imperii" este necesar - consideră Michael Emerson - a se realiza convergenţa către paradigma modelului "democratic", chiar dacă poziţionarea lor este deocamdată asimetrică.

Într-un studiu recent, scris după 11 septembrie 2001, Michael Emerson abordează relaţia Uniunea Europeană - Rusia dintr-o perspectivă mai largă, semnificativ schimbată. Se menţionează, astfel, că evenimentele din 11 septembrie impun reconstrucţia politică şi morală a atitudinii Europei faţă de Rusia. Europa, "elefantul înţelept", trebuind să se apropie cu blândeţe şi răbdare de "ursul rusesc" cu convingerea că această coabitare este posibilă.

11 septembrie 2001 a fost un "moment al schimbării", care a încheiat brusc epoca post-Războiului Rece (1990-2001), iar consecinţele acestei schimbări sunt încă imprevizibile. Cert este, însă, că ne confruntăm cu "o accelerare a istoriei" şi cu apropierea mai rapidă a Rusiei de Occident, provocare căreia Europa trebuie să-i găsească răspuns.

